কিন্তু জানা গেল, সেই পরমা রমণীর এক শর্ত আছে। তার জীবনবৃত্তান্ত বলবেন এক বৃদ্ধ শুকপক্ষী। সেই বৃত্তান্ত শুনে যদি রাজা রত্নেশ্বর সম্মত হন বিবাহে। তবেই তা সম্ভব হবে। অতএব সর্বাগ্রে এই বিশেষ শুকপাখিটিকে খুঁজে আনা আবশ্যক। অর্থাৎ বিষয়টি সময়সাপেক্ষ এবং হয়তো অনিশ্চিত। কিন্তু আশ্চর্যের ব্যাপার এই যে, সেই বিশেষ শুকপাখিটিকে পাওয়া গেল ক'দিন বাদেই। এইবার চূড়ান্ত ঘটনার প্রতীক্ষা। কারণ পরদিন প্রত্যূষে রাজসভায় শুকপাখি বলবেন সেই আশ্চর্য বৃত্তান্ত। তাই দিগবিদিক থেকে জড়ো হয়েছে কতশত লোক। এসেছেন কতো রাজা-রাজড়া মন্ত্রীসান্ত্রী এবং অজস্র সাধারণ মানুষ। এইবার মহারাজ রত্নেশ্বরের সভায় সবার সামনে শুরু হবে শুকের বচন।'